钦定古今图书集成/方舆汇编/职方典/第1354卷 > 《披云楼记》何乔新
## 钦定古今图书集成/方舆汇编/职方典/第1354卷 > 《披云楼记》何乔新

肇庆郡治之后，崇冈拔起十馀丈，其上坦然如砥，治
城夹冈之左右，而合于其趾焉。宋政和中，郡守郑敦
义作楼其上，扁之曰“披云。”盖言楼之高峻，若披云雾
而出埃𡏖也。洪武元年，江西行省郎中黄本初摄郡
事，既修其城，并新玆楼，飞檐杰阁，屹然为一郡伟观。
迄今百馀年，风摧雨隳，日以倾圮。成化丁亥冬，太守
云间黄瑜迺撤其故而重构之。“为楼三间，其高二丈
五尺，深视其高杀其五之一，广视其深倍之。”栋宇宏
壮，窗牖虚敞。登其上者，恍然若揽星辰而临风雨，不
知玆楼之在人寰也。黄君政事之暇，辄与僚佐登焉。
启窗拊槛，纵览山川。铜鼓屹其前，顶湖峙其后，崧台
石室环其旁，而端溪、大江萦纡其下。“其奇峰叠𪩘，高
薄霄汉，深涵烟雨，蹲者如狻猊，翔者如鸾鹄，矫者如
螭龙，或旖旎如旌旗，或森竦如剑戟；其澄波漫流，或
沉沉如白虹，或靡靡如素练，或㶁㶁有声，如鸣环珮，
莫不逞奇竞态，以自献于几席之间。至于嘉植芳苞，
垂阴而飘香；锦鳞翠羽，飞翔而潜泳，皆可以坐而玩
之。观游之胜，甲于一”郡矣。黄君以郡通判李敏斯和
尝学于予，俾走书闽海，属予记之。予惟古之君子，所
以居高明而远眺望，升丘陵而处台榭，夫岂徒然哉？
盖将澄其心，涤其虑，以善其政而施于民也。黄君之
建是楼，非所谓居高明而远眺望者耶？想其登斯楼
也，见山之安重不迁，思所以弘其仁；见水之周流无
滞，思“所以广其智。见里居之民，晨汲而暝舂，思殚其
绥靖之道；见峒处之猺，带牛而佩犊，思尽其招怀之
宜。则为政之具，不出户庭而得之矣。”肇庆为岭南大
郡，颇称难理。黄君为之三年，政以龢，民以宁，顽且犷
者革心而慕善。非独其材识之优而然，盖所以开明
其心目，宣泄其志意者，斯楼亦有助焉。予未识黄君，
然闻其少学于广西佥宪四明黄先生，而与先生之
子福建佥宪自立游。自立每为予言“黄君廉慎有为，
不负所学，则其贤可知已。”故为之记。成化八年岁在
壬辰，夏四月。